Diari Oficial de la Generalitat Valenciana


Sumari del DOGV 9898, del 22-07-2024 (2024/7093)

RESOLUCIÓ de 6 de juliol de 2024, de la Vicepresidència Primera i Conselleria de Cultura i Esport, de concessió de subvencions per a la catalogació de béns immobles de pedra seca, així com per a promoure la recuperació, el manteniment, la conservació i la protecció de l’arquitectura de la pedra seca al nostre territori.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9898

Data del DOGV
:   22-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7093

CVE
:   JCTI-C-5742-2102

Data del document
:   06-07-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * ajuda pública
    * patrimoni arquitectònic
    * pedra

Per la Resolució de 20 de desembre de 2023 de la Vicepresidència Primera i Conselleria de Cultura i Esport (DOGV 9753, 27.12.2023) es convoquen, per a l’any 2024, les subvencions per a la catalogació de béns immobles de pedra seca, així com per a promoure la recuperació, el manteniment, la conservació i la protecció de l’arquitectura de la pedra seca en el nostre territori.

Consta acreditat que hi ha consignació suficient en l’aplicació pressupostària A41023120.454A00.7, línia S0492, de la Llei de pressupostos de la Generalitat per a l’exercici 2024, per a la recuperació de les construccions de pedra seca.

Finalitzat el termini de presentació de sol·licituds, acompanyades de la documentació corresponent, es reunix la comissió de valoració que es preveu en l’article 7 de l’Orde 17/2018, de 9 de maig, de la Conselleria d’Educació, Investigació, Cultura i Esport (DOGV 8295, 15.05.2018), per la qual s’establixen les bases reguladores de la concessió de subvencions per a la catalogació de béns immobles de pedra seca, així com per a promoure la recuperació, el manteniment, la conservació i la protecció de l’arquitectura de la pedra seca en el nostre territori, i es procedix a la valoració de les sol·licituds d’acord amb els criteris d’atorgament, selecció i valoració que es preveuen en l’article 9 de l’Orde 6/2020, de 14 de maig, de la Conselleria d’Educació, Cultura i Esport, per la qual es modifica parcialment l’Orde 17/2018 (DOGV  8815, 19.05.2020), i a l’emissió de l’informe en què es concreta el resultat de la valoració, d’acord amb l’article 164*.f*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Per la Resolució de 12 de juny de 2024 de la Vicepresidència Primera i Conselleria de Cultura i Esport, s’amplia en tres mesos el termini de la resolució de concessió de les subvencions per a la catalogació de béns immobles de pedra seca, així com per a promoure la recuperació, manteniment, conservació i protecció de l’arquitectura de la pedra seca en el nostre territori, convocades per a l’any 2024 (DOGV 9873, 18.06.2024).

Per tot això, vist l’informe de la comissió tècnica de valoració, en el qual es concreten els resultats de l’avaluació de les sol·licituds, l’informe de l’òrgan instructor de data 27 de maig de 2024, en el qual es constata que les persones beneficiàries complixen amb tots els requisits per a accedir a les subvencions, i la proposta definitiva de resolució, i en compliment del que s’establix en l’article 160.4 de la Llei 1/2015, de 6 de febrer d’hisenda pública, del sector públic instrumental i de subvencions, en l’article 10 de l’Orde 17/2018, de 9 de maig, i de conformitat amb el Decret 186/2023, de 17 d’octubre, del Consell, pel qual s’aprova el Reglament orgànic i funcional de la Vicepresidència Primera i Conselleria de Cultura i Esport, així com el resolc tretzé de la Resolució de 20 de desembre de 2023 de la Vicepresidència Primera i Conselleria de Cultura i Esport (DOGV 9753, 27.12.2023) per la qual es delega en la persona titular de la Direcció General de Patrimoni Cultural la facultat de resoldre la concessió i la denegació d’estes ajudes i se l’autoritza perquè, en l’àmbit de les seues competències, adopte les resolucions pertinents per a l’execució d’esta resolució,

RESOLC

*Primer*

Concedir les subvencions per l’import total de 478.309,78 euros amb càrrec a l’aplicació pressupostària Q13935823.454A00.7, línia S0492, per a ajudes per a la catalogació de béns immobles de pedra seca, així com per a la promoció, la recuperació, el manteniment, la conservació i la protecció de l’arquitectura de la pedra seca en el nostre territori dels pressupostos de l’exercici 2024, als sol·licitants que es detallen en l’Annex I-A i en l’Annex I-B.

*Segon*

Desestimar les sol·licituds que es detallen en l’Annex II-A i en l’Annex II-B pels motius que s’especifiquen en cada cas.

*Tercer*

Incloure en l’annex II-A i en l’annex II-B, de conformitat amb l’orde de prelació establit per la comissió de valoració en l’informe en què es concreta el resultat de l’avaluació efectuada, una llista ordenada de totes les sol·licituds que, encara que complien les condicions administratives i tècniques establides en les bases reguladores per a adquirir la condició de beneficiari, no s’han estimat perquè s’ultrapassava la quantia màxima de crèdit establida en la convocatòria.

*Quart*

Autoritzar i disposar els fons a favor de tots i cada un dels beneficiaris i per les quantitats que s’indiquen en l’annex I-A i en l’annex I-B, i que es tramite la documentació comptable corresponent amb càrrec al crèdit existent en l’aplicació pressupostària R99658593.454A00.7, línia S0492, dels pressupostos de la Generalitat per a l’exercici 2024, per un import màxim de 478.309,78 euros.

*Quint*

Els redactors dels inventaris subvencionats, en el termini d’un mes a partir de l’entrega de la documentació justificativa de l’execució dels treballs, i a partir de les fitxes redactades segons les instruccions de l’annex III, que es van publicar en la Resolució de 20 de desembre de 2023, han d’incorporar els elements inventariats en l’aplicació de l’enllaç [https://](https://inmuebles.edu.gva.es/)[inmuebles.edu.gva.es](https://inmuebles.edu.gva.es/). Per a això, se’ls facilitarà des del Servici de Patrimoni Cultural de la Vicepresidència Primera i Conselleria de Cultura i Esport la identificació i la clau d’accés corresponents, i serà imprescindible accedir mitjançant certificat digital.

*Sext*

La publicació d’esta resolució tindrà els efectes de notificació, d’acord amb el que es disposa en l’article 40 i següents de la Llei 39/2015, d’1 d’octubre, del procediment administratiu comú de les administracions públiques, i s’inserirà la informació corresponent en la seu electrònica de la Generalitat Valenciana.

*Sèptim*

1. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

*a*) Perceben, durant el període d’un any, ajudes o subvencions públiques en una quantia superior a 100.000 euros.

*b*) Perceben, durant el període d’un any natural, ajudes o subvencions de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

*c*) Les ajudes o subvencions percebudes representen, almenys, el 40 % del total dels ingressos anuals, sempre que arriben, com a mínim, a la quantitat de 5.000 euros.

En particular, s’ha de publicar segons els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà a través de la pàgina web de l’entitat o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep. Esta informació s’haurà de publicar a partir de l’any següent a aquell en què s’hagen superat els llindars establits i s’haurà de mantindre publicada durant almenys quatre anys naturals.

3. Sense perjuí de les obligacions que es preveuen en els apartats anteriors, totes les entitats beneficiàries de subvencions han de donar la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

4. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

5. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Octau*

Els beneficiaris d’estes subvencions han de complir amb les obligacions que establix l’article 13 de l’Orde 17/2018, de 9 de maig. Cal recordar que les actuacions han de seguir les pautes de la construcció tradicional de la pedra seca, tal com es descriu en l’Orde 73/2016, de 18 de novembre, de la Conselleria d’Educació, Investigació, Cultura i Esport, per la qual es declara bé de rellevància local immaterial la tècnica constructiva tradicional de la pedra seca en la Comunitat Valenciana.

*Nové*

La no execució de l’actuació completa segons la documentació aportada podrà donar lloc a la pèrdua de la subvenció o la minoració, si és el cas, de la part proporcional al treball s’haja executat segons l’informe del tècnic representant de l’Administració, amb una audiència prèvia de l’interessat en els dos casos.

*Dècim*

1. El termini de presentació de la documentació justificativa de la subvenció es realitzarà per part dels beneficiaris amb anterioritat al 15 de novembre de 2024, d’acord amb el que s’establix en el resolc dècim de la Resolució de 20 de desembre de 2023 per la qual es convoquen, per a l’any 2024, les subvencions per a la catalogació de béns immobles de pedra seca, així com per a promoure la recuperació, el manteniment, la conservació i la protecció de l’arquitectura de la pedra seca en el nostre territori.

2. El pagament de les subvencions es farà efectiu una vegada s’haja realitzat i justificat l’actuació de conformitat amb l’article 15 de l’Orde 17/2018, de 9 de maig, el resolc dècim de la Resolució de 20 de desembre de 2023 i la Llei 1/2015, de 6 de febrer, d’hisenda pública, del sector públic instrumental i de subvencions.  Així mateix, en la justificació s’ha d’acreditar l’import, la procedència i l’aplicació dels fons propis o altres subvencions o recursos amb els quals s’hagen finançat les activitats subvencionades.

De conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este acte, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu, en els terminis i davant dels òrgans que s’indiquen a continuació:

El recurs de reposició s’ha d’interposar al conseller d’Educació, Cultura i Esport en el termini d’un mes comptat des de l’endemà de publicar-se la resolució en el *Diari Oficial de la Generalitat Valenciana.*

El recurs contenciós administratiu s’ha de plantejar davant del Tribunal Superior de Justícia de la Comunitat Valenciana en el termini de dos mesos comptats des de l’endemà del dia en què es publique en el *Diari Oficial de la Generalitat Valenciana*.

  

València, 6 de juliol de 2024

(p. d. R. 20.12.2023; DOGV 9753, 27.12.2023)

María del Pilar Tébar Martínez

Directora general de Patrimoni Cultural

Esta disposició conté annexos. Consulteu-ne la versió en PDF.